
I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 92. став 1. и члану 97. тачка 15. Устава Републике Србије, којима је утврђено да Република Србија, аутономне покрајине и јединице локалне самоуправе имају буџете у којима морају бити приказани сви приходи и расходи којима се финансирају њихове надлежности и да Република Србија, између осталог, уређује и обезбеђује финансирање остваривања права и дужности Републике Србије, утврђених Уставом и законом.  


Чланом 99. став 1. тачка 11. Устава Републике Србије утврђено је да Народна скупштина усваја буџет Републике Србије, на предлог Владе.

 II. МАКРОЕКОНОМСКЕ ПРЕТПОСТАВКЕ РЕБАЛАНСА БУЏЕТА РЕПУБЛИКЕ СРБИЈЕ ЗА 2026. ГОДИНУ

1. Текућа макроекономска кретања

Глобална нестабилност све више постаје трајна карактеристика међународног економског система, што од држава захтева вођење отпорне, кредибилне и предвидиве економске политике. Геополитичке тензије, поремећаји у глобалним трговинским, производним и енергетским токовима, раст трошкова транспорта, осигурања и финансирања, као и изражена волатилност на међународним робним и финансијским тржиштима, указују да глобална неизвесност више не представља краткорочни поремећај, већ структурни фактор који ће у наредном периоду значајно обликовати економска кретања. Сукоб на Блиском истоку и шире заоштравање геополитичких прилика додатно су променили услове у којима функционише светска привреда. Повећане цене нафте и енергената већ се одражавају на производне трошкове, инфлациона кретања и пословна очекивања широм света. У таквом окружењу способност економије да апсорбује спољне шокове, очува стабилност и настави са растом постаје један од кључних критеријума успешности економске политике. 

Република Србија у овај период улази са очуваном макроекономском и финансијском стабилношћу, што представља важну основу за ублажавање негативних ефеката из међународног окружења. Одговорна фискална и монетарна политика, стабилан финансијски сектор, очувано поверење инвеститора и наставак структурних реформи омогућавају да се економска политика усмери не само на краткорочно ублажавање ризика, већ и на јачање дугорочне отпорности привреде. 

Упркос изазовном међународном окружењу, макроекономска кретања у Републици Србији задржавају повољну динамику. Иако је раст економске активности у 2025. години успорио на 2,0%, пре свега као последица слабије домаће тражње, опрезнијег инвестиционог понашања и повећане глобалне неизвесности, најновији краткорочни показатељи указују да је успоравање било привременог карактера. 

Према подацима Републичког завода за статистику, реални раст БДП у првом кварталу 2026. године износио је 3,2% међугодишње, док је у другом кварталу према флеш процени убрзао на 3,6%. Посебно је значајно што се убрзање економске активности наставља и у условима додатног заоштравања геополитичких прилика на Блиском истоку, раста цена енергената и још слабије спољне тражње, што потврђује релативно висок степен отпорности домаће привреде на екстерне шокове. Посматрано по секторима, према процени Министарства финансија, повећање БДП од 3,4% у првој половини 2026. године било је превасходно вођено услужним сектором, чија је активност увећана за 3,8%. Раст економске активности забележен је код свих услужних делатности, а најзначајнији допринос дошао је од сектора трговине, саобраћаја и туризма, као и од финансијских, ИКТ и стручно-техничких услуга. Упркос и даље слабој спољној тражњи и привременом застоју производње у НИС услед санкција почетком године, индустријска производња је у првој половини године забележила раст од 0,7%, захваљујући пре свега активирању нових производних капацитета у прерађивачкој индустрији. Након нешто слабијих резултата у првом кварталу, у другом кварталу дошло је до опоравка грађевинске активности, што је допринело да грађевинарство у првој половини године оствари раст од 1,6%. Добри агрометеоролошки услови у првом делу године омогућили су изнадпросечне резултате у пољопривреди, при чему је производња, према тренутној процени, била за око 12% већа у односу на исти период претходне године. Посматрано по агрегатима употребе, према процени Министарства финансија раст БДП у првој половини 2026. године био је вођен домаћом тражњом. Повећање реалног расположивог дохотка становништва, пре свега као резултат раста зарада и пензија, одразило се на убрзање приватне потрошње, која је била већа за 4,5%. Упркос неповољним утицајима из међународног окружења, инвестициона активност остала је релативно отпорна, па су инвестиције у основне фондове забележиле међугодишњи раст од 2,5%. Допринос нето извоза расту економске активности био је готово неутралан, уз нешто бржи раст извоза од увоза, 4,5% наспрам 4,1%.
	БДП производна страна, 
доприноси расту, п.п.
	
	БДП расходна страна, 
доприноси расту, п.п.

Тржиште рада је задржало стабилност упркос и даље присутним неизвесностима у међународном окружењу. Основни показатељи указују на очување ниске стопе незапослености, као и на наставак раста реалних зарада. Истовремено, забележено је благо смањење формалне запослености, пре свега као последица мањег броја запослених у радно интензивним делатностима прерађивачке индустрије, као и у трговини. Према подацима Централног регистра обавезног социјалног осигурања (ЦРОСО), у периоду јануар–јун 2026. године просечан број формално запослених био је мањи за 0,3% у односу на исти период претходне године. Благо смањење формалне запослености не указује на погоршање укупних услова на тржишту рада, већ пре свега одражава прилагођавање радно интензивних извозних делатности слабијој спољној тражњи, док истовремени наставак раста реалних зарада и смањење свих структурних показатеља незапослености потврђују да тражња за радом остаје солидна. Смањење запослености било је пре свега последица пада броја запослених у прерађивачкој индустрији (-3,4%) и трговини (-1,1%). Према резултатима Анкете о радној снази, у првом кварталу 2026. године стопа незапослености износила је 8,9% и била је нижа за 0,2 п.п. у односу на исти период претходне године, док је стопа запослености износила 50,7% (66,2% за становништво старости 15–64). Истовремено, настављена су повољна структурна кретања на тржишту рада, која се огледају у смањењу стопе незапослености младих за 1,0 п.п. на 23,1%, стопе неформалне запослености за 0,2 п.п. на 11,3% и стопе дугорочне незапослености за 0,4 п.п. на 3,3%. Према подацима Националне службе за запошљавање, у јуну 2026. године број лица која активно траже запослење износио је 333.804, што је за 3,2% мање него у истом месецу претходне године. Просечна нето зарада у периоду јануар–мај 2026. године износила је 119.282 динара и номинално је повећана за 11,3%, док је реални раст износио 8,2% у односу на исти период претходне године. Реалан раст зарада остварен је и у приватном (7,7%) и у јавном сектору (9,2%), уз очувану макроекономску стабилност и наставак политике пореског растерећења зарада. Повећање минималне цене рада са 337,0 на 371,0 динара по радном часу од јануара 2026. године допринело је унапређењу материјалног положаја запослених са најнижим примањима.

Током прве половине 2026. године очувана је ценовна стабилност, а међугодишња инфлација је наставила да се креће у оквиру циља Народне банке Србије од 3,0±1,5% и у јуну је износила 2,7%. Иако је у марту 2026. године престала да важи уредба којом су биле ограничене трговинске марже, то није довело до значајнијих инфлаторних притисака. Истовремено, мере Владе усмерене на ублажавање раста цена нафтних деривата, пре свега привремено умањење износа акциза и коришћење дела расположивих нафтних резерви, допринеле су очувању ценовне стабилности. Истовремено, повољна пољопривредна сезона повећала је понуду пољопривредних производа што је додатно допринело стабилизацији цена хране и ублажавању укупних инфлаторних притисака. Ипак, базна инфлација је у јуну износила 4,6%, што указује на нешто израженију постојаност ценовних притисака у компонентама које нису непосредно под утицајем кретања цена хране и енергената, нарочито у сегменту услуга. У таквим околностима, Народна банка Србије задржала је референтну каматну стопу на нивоу од 5,75%, при чему задржавање постојећег степена рестриктивности монетарне политике одражава опрезан приступ, имајући у виду кретање базне инфлације, као и појачану неизвесност у међународном окружењу услед геополитичких тензија и нестабилности на глобалним робним и финансијским тржиштима.

Укупан обим спољнотрговинске робне размене у првих шест месеци 2026. године повећан је за 5,8%, и износио је 39,7 млрд евра, уз бржи раст извоза од увоза. Упркос и даље слабој спољној тражњи у овом периоду, извоз робе је вредео 18,0 млрд евра, што је повећање од 8,3%. У оквиру прерађивачке индустрије забележен је раст извоза од 9,0% (прираст од 1,3 млрд евра), уз забележен раст у 15 од 23 делатности. Највећа повећања у оквиру прерађивачке индустрије регистрована су код извоза аутомобилске (51,1%), металске (18,7%), гумарске (8,5%) и електронске индустрије (19,4%). Истовремено забележен је раст извоза рударства од 34,7%, док је са друге стране извоз пољопривреде забележио пад од 14,2%. У првих шест месеци 2026. године увоз робе био је већи за 3,7% и износио је 21,7 млрд евра. Посматрано према економској намени, раст укупног увоза пре свега је био резултат повећања увоза репроматеријала, који је порастао за 5,6% (прираст од 634,4 мил. евра), као и раста увоза потрошне робе од 1,9% (86,6 мил. евра), док је благи пад увоза опреме од 0,9% (21,8 мил. евра) деловао у правцу ублажавања укупне увозне динамике.
           Оваква кретања у спољнотрговинској робној размени одразила су се на смањење дефицита текућег рачуна. У првих пет месеци 2026. године, на текућем рачуну платног биланса забележен је дефицит у износу од 560,6 мил. евра, што је за 1,2 млрд евра мање него у истом периоду претходне године. Смањење дефицита резултат је првенствено нижег дефицита у размени роба и услуга, уз већи суфицит секундарног и нешто нижи дефицит примарног дохотка. На рачуну роба и услуга забележен је дефицит од 1,1 млрд евра, што представља међугодишње смањење од 911,9 мил. евра. Ово побољшање последица је како смањења дефицита у размени робе који је износио 2,3 млрд евра (смањење од 631,0 мил. евра), тако и раста суфицита у размени услуга до износа од 1,2 млрд евра (повећање од 280,9 мил. евра). Расту суфицита на рачуну услуга у највећој мери допринели су смањење дефицита транспортних услуга и раст суфицита осталих пословних услуга. Позитиван нето извоз услуга и даље је највећим делом заснован на суфициту ИКТ услуга од 1,4 млрд евра. Дефицит примарног дохотка смањен је за 26,4 мил. евра, односно за 1,4%, док је суфицит секундарног дохотка био виши за 15,0% мг. и износио је 2,3 млрд евра. У првих пет месеци 2026. године нето прилив по основу СДИ био је већи за 35,8% и износио је 596,0 милиона евра, (бруто прилив је био мањи за 32,1% и износио је 893,0 мил. евра), док је истовремено забележен нето прилив портфолио инвестиција у износу од 3,7 млрд евра.
2. Макроекономске процене за 2026. годину

Међународно окружење

Приликом ревизије макроекономског оквира пошло се од најновијих, јулских пројекција ММФ. Претходни оквир заснивао се на пројекцијама из октобра 2025. године, према којима је глобални раст у 2026. години процењиван на 3,1%. У међувремену су нове околности, сукоб на Блиском истоку, промене цена енергената и убрзање инвестиција у области вештачке интелигенције, измениле глобалне изгледе и структуру раста по земљама и регионима, што је опредељивало и ревизије које је ММФ спровео у априлу и јулу 2026. године.

Према јулским пројекцијама ММФ, глобални раст ће у наредном периоду остати испод претходног просека, уз изражене разлике међу земљама у зависности од њихове енергетске и технолошке позиције. Раст глобалне економије у 2026. години износиће 3,0%, док се у 2027. години очекује благо убрзање на 3,4%. Очекивана динамика раста и даље је испод просека од 3,5%, забележеног у периоду 2024–2025. године. Спорија динамика глобалног раста пре свега одражава негативне ефекте сукоба на Блиском истоку, који се испољавају кроз више цене енергената, поремећаје у трговинским и транспортним токовима и повећану неизвесност, док је њихов утицај делимично ублажен појачаном инвестиционом и производном активношћу у технолошком сектору у областима повезаним са развојем и применом вештачке интелигенције. Ефекти сукоба и убрзаног технолошког циклуса неравномерно су распоређени: користи остварују нето извозници енергије и економије снажније интегрисане у глобални технолошки ланац вредности, док су најизложеније земље које истовремено зависе од увоза енергије и имају ограничено учешће у том ланцу.
	Међународно окружење – макроекономски показатељи

	 
	2025
	2026
	2027

	Реални раст БДП1, %
	 
	 
	 

	Свет укупно
	3,5
	3,0
	3,4

	Развијене економије
	1,9
	1,7
	1,8

	САД
	2,1
	2,3
	2,2

	Еврозона
	1,4
	0,9
	1,2

	Земље у успону
	4,5
	3,8
	4,5

	Кина
	5,0
	4,6
	4,1

	Русија 
	1,0
	1,1
	1,1

	Раст светске трговине, %
	5,0
	3,5
	4,3

	Потрошачке цене, просек периода, %
	
	
	

	Еврозона
	2,1
	2,9
	2,3

	Развијене економије
	2,5
	3,0
	2,4

	Земље у успону
	5,2
	5,8
	4,8

	Цене нафте, у доларима, годишње промене, %
	-14,4
	31,8
	-11,8

	Извор: ММФ, World Economic Outlook, јул 2026.

	1 Светски БДП израчунат је према паритету куповне моћи.



Изгледи по групама земаља остају неуједначени, уз стабилан раст у САД, слабију динамику у еврозони и израженије убрзање земаља у успону током 2027. године. Код развијених земаља очекује се успоравање привредног раста на 1,7% у 2026. години, након чега би у 2027. години требало да уследи благо убрзање на 1,8%. Процењује се да ће раст привреде САД остати стабилан – 2,3% у 2026. години и 2,2% у 2027. години, што је практично непромењено у односу на априлску пројекцију. Раст ће бити подржан експанзивном фискалном политиком, континуираним пословним улагањима и снажним растом продуктивности у технолошком сектору, док се очекује да негативан утицај сукоба на Блиском истоку буде ограничен, будући да су САД нето извозник енергената. Насупрот стабилној динамици у САД, успоравање раста развијених земаља у 2026. години у највећој мери одражава слабију економску активност у еврозони, где се раст пројектује на 0,9% што је за 0,2 п.п. мање у односу на претходна очекивања, док се у 2027. години пројектује благи опоравак од 1,2%. Слабија динамика економске активности у еврозони одражава израженију изложеност последицама сукоба на Блиском истоку, пре свега кроз више цене енергената и повећане трошкове производње, што, уз слабо поверење потрошача и уздржану домаћу тражњу, додатно ограничава изгледе за раст. Пројекције раста Француске и Немачке за 2026. годину снижене су на 0,6% и 0,7%, односно за 0,3 п.п. и 0,1 п.п. у односу на претходна (априлска) очекивања, док су прогнозе за Италију и Шпанију остале непромењене. Према проценама ММФ, раст земаља у успону у 2026. години износиће 3,8%, што је за 0,1 п.п. ниже у односу на претходну пројекцију, док се у 2027. години очекује израженије убрзање на 4,5%, пре свега услед снажног опоравка економске активности у земљама Блиског истока након очекиваног окончања сукоба.

Тренд успоравања инфлације, присутан од врхунца инфлаторног таласа у 2022. години као последица сукоба у Украјини, биће привремено прекинут у 2026. години, док ће се повратак инфлације ка циљевима централних банака одвијати неуједначено међу појединачним економијама. Након 4,1% у 2025. години, глобална инфлација би у 2026. години могла да порасте на 4,7%, пре него што се у 2027. години успори на 3,9%. Убрзање у 2026. години превасходно ће бити последица виших цена енергената и хране. У односу на априлску пројекцију, очекивана стопа инфлације ревидирана је навише за 0,3 п.п. у 2026. и за 0,2 п.п. у 2027. години. Динамика инфлације остаће неуједначена међу земљама, услед разлика у степену преноса девизног курса на домаће цене, постојаности инфлације у сектору услуга, услова на тржишту рада и све израженијег утицаја фактора специфичних за појединачне економије. Истовремено, повратак базне инфлације на циљеве централних банака очекује се постепено – до средине 2027. године у Уједињеном Краљевству, до краја 2027. у Јапану и САД, док се у еврозони достизање циљане стопе очекује током 2028. године.
ММФ – Пројекције привредног раста и инфлације, у %

Глобални економски изгледи остају изложени бројним ризицима, при чему и даље преовлађују неповољни фактори. Најзначајнији извор неизвесности представља могућа даља ескалација сукоба на Блиском истоку, која би могла да продужи поремећаје на тржиштима енергената и сировина, појача инфлаторне притиске, доведе до пооштравања финансијских услова и додатно ослаби привредну активност. Истовремено, даље продубљивање трговинске фрагментације могло би да наруши производне и трговинске токове и изврши додатни притисак на цене. Неповољне ризике могла би да појача и корекција претерано оптимистичних очекивања у погледу технолошког напретка и инвестиција, посебно у условима даљег погоршања геополитичких и политичких односа. С друге стране, повољнији исходи могли би проистећи из брже нормализације прилика на енергетским тржиштима, снажнијег инвестиционог циклуса у технолошком сектору, трајнијег смањења трговинских баријера и бржег спровођења структурних реформи. 

Најновије (јунске) пројекције ЕЦБ генерално потврђују оцене ММФ. Привреда еврозоне забележиће раст од 0,8% у 2026. и 1,2% у 2027. години, при чему више цене енергената и повећана неизвесност оптерећују реални расположиви доходак и потрошњу домаћинстава, док се подршка расту очекује од повећаних јавних инвестиција у инфраструктуру и одбрану, нарочито у Немачкој, као и од инвестиција повезаних са применом вештачке интелигенције. Укупна инфлација у еврозони у 2026. години износиће 3,0%, пре свега услед преноса виших цена нафте на цене горива, уз очекивано враћање ка нивоу од 2,0% током 2027. године. Након благог заоштравања фискалне политике у 2025. години, у 2026. години очекује се њено ублажавање, пре свега услед повећаних јавних инвестиција и фискалних трансфера, док би током 2027. године фискална политика поново могла постати донекле рестриктивнија. Након што је у 2025. години износио 2,9% БДП-а, фискални дефицит еврозоне ће се, према пројекцијама, повећати на 3,6% БДП-а у 2026. и 3,7% БДП-а у 2027. години. Истовремено, очекује се постепено повећање учешћа јавног дуга у БДП-у, са 87,4% у 2025. на око 90,0% у 2027. години, с обзиром на то да ће кумулативни ефекат континуираних примарних дефицита надмашити повољан утицај разлике између номиналне стопе раста БДП-а и просечне ефективне каматне стопе на јавни дуг.
Макроекономски оквир Републике Србије

Полазећи од текућих кретања која су повољнија од раније очекиваних, као и од чињенице да је домаћа привреда показала висок степен отпорности упркос новом спољном шоку услед сукоба на Блиском истоку, узимајући у обзир донете мере економске политике, уз уважавање економских изгледа најважнијих спољнотрговинских партнера, Министарство финансија очекује раст БДП од 3,3% у 2026. години, што представља ревизију навише за 0,3 п.п. у односу на пројекцију коришћену приликом израде буџета Републике Србије за 2026. годину. Ревизија навише посебно добија на значају у условима преовлађујућег погоршања економских изгледа и снижавања пројекција раста у великом броју европских и светских економија. Иако је повољнија пољопривредна сезона допринела додатном убрзању економске активности, процењује се да би и без њеног додатног позитивног доприноса био остварен првобитно пројектован раст од 3,0%. То указује да је раст домаће привреде широко заснован и подржан повољним кретањима у већем броју производних и услужних делатности, као и да је њена отпорност на неповољне спољне утицаје већа него што се раније очекивало. Истовремено, остварена кретања потврђују да је приликом израде првобитне пројекције примењен опрезан и уравнотежен приступ, усмерен на реалистично сагледавање ризика, а не на систематско потцењивање могућности раста. 

И у ревидираној процени, раст БДП у 2026. години биће у потпуности опредељен домаћом тражњом. Најзначајнији позитиван утицај задржаће лична потрошња домаћинстава, чија је пројектована стопа раста остала готово непромењена и сада износи 4,4%. Раст инвестиција у основна средства коригован је наниже на 4,6%, уместо раније очекиваних 6,9%, пре свега услед ефеката повећане неизвесности и неповољнијих услова у међународном окружењу након избијања сукоба на Блиском истоку. Истовремено, очекује се да ће инвестициона активност у другој половини године убрзати у односу на прву, пре свега захваљујући динамици јавних инвестиција у оквиру припрема за одржавање изложбе „ЕКСПО 2027ˮ, реализацији инфраструктурних пројеката у области саобраћаја и енергетике, као и активирању започетих приватних инвестиционих циклуса. Ова динамика опредељује и очекивано убрзање грађевинске активности у другој половини године, након умеренијег раста забележеног у првом полугодишту. Повољнија пољопривредна сезона допринеће да промене залиха имају неутралан допринос расту БДП уместо раније очекиваног негативног. Неповољан допринос нето извоза биће мање изражен и сада се процењује на -1,0 п.п, уместо -1,6 п.п. Иако је допринос нето извоза у првој половини године био готово неутралан, у наставку године очекује се његов умерено негативан допринос, пре свега услед убрзања увоза опреме и репроматеријала праћеног опоравком инвестиционе активности. Пројекција раста извоза благо је коригована наниже, али ће извозна активност остати релативно отпорна у условима слабе спољне тражње, чему доприноси већа диверсификација извозне понуде и тржишта, као и активирање нових производних капацитета. Истовремено, израженија ревизија раста увоза наниже пре свега је последица споријег раста увоза услуга у односу на ранија очекивања.

Посматрано са производне стране и у новој процени очекује се повећање креиране БДВ у 2026. години код свих привредних сектора. Ревизија раста БДП навише пре свега је резултат знатно повољнијих изгледа у пољопривреди, чији се раст сада процењује на 13,9%, уместо раније очекиваних 3,1%. Повољнија кретања очекују се и у индустрији, где је пројектована стопа раста благо повећана са 0,4% на 1,1%, пре свега услед брже нормализације активности у нафтној индустрији након поремећаја забележених крајем претходне и почетком текуће године. Насупрот томе, пројекција раста грађевинарства снижена је са 8,5% на 5,7%, услед умереније инвестиционе активности и повећане неизвесности. Услужни сектор и у новој процени остаје главни носилац привредног раста, иако је пројекција његовог раста благо коригована наниже, услед нешто умереније кварталне динамике у остатку године у појединим услужним делатностима.

Очекује се да ће тржиште рада и у наредном периоду остати стабилно док ће креатори јавних политика наставити да спроводе мере усмерене на унапређивање квалитета тржишта рада и јачање људског капитала. Повољна кретања економске активности и спровођење активних мера запошљавања допринеће даљем смањивању стопе незапослености, док би раст продуктивности и очување макроекономске стабилности требало да подрже наставак одрживог раста реалних зарада. Наставиће се и са политикама усмереним на смањивање неформалне запослености и превођење радника из сиве зоне у формалне токове, чиме ће бити унапређени њихова правна и социјална сигурност, услови рада и приступ системима социјалног осигурања, уз истовремено позитиван ефекат на јавне приходе. 

Повољнија ценовна кретања од почетка године створила су простор за благу ревизију пројекције просечне инфлације за 2026. годину наниже, на 3,4%. Иако се од септембра очекује постепено међугодишње убрзање инфлације, оно ће пре свега бити последица ефекта ниске базе из истог периода претходне године, када је започета примена уредбе о ограничењу трговинских маржи. Стога се очекује да ће инфлација и у завршном делу године остати око горње границе циљаног распона Народне банке Србије, док ће повољнија кретања остварена у досадашњем току године утицати на нижу просечну инфлацију посматрано на нивоу целе 2026. године. Истовремено, у ревидираној пројекцији раст БДП дефлатора коригован је навише, што је пре свега последица повољнијих односа размене од раније очекиваних, односно бржег раста извозних у односу на увозне цене током прве половине 2026. године.
Узимајући у обзир платнобилансна кретања у првих пет месеци 2026. године, као и очекивану динамику спољнотрговинских токова до краја године, процењује се да ће дефицит текућег рачуна у 2026. години износити 4,5% БДП, што представља знатно повољнији исход у односу на претходну процену. Ревизија је пре свега резултат позитивних односа размене и повољнијег реалног доприноса нето извоза у односу на ранија очекивања. Додатно, мањем дефициту текућег рачуна допринеће и повољнија кретања на рачуну секундарног дохотка, пре свега по основу већих прилива личних трансфера и других текућих трансфера из иностранства. Дефицит текућег рачуна остаје у потпуности покривен стабилним изворима финансирања. Очекује се да нето прилив СДИ у овој години остане приближно на прошлогодишњем нивоу уз већ остварен значајан нето прилив портфолио инвестиција. Девизне резерве Народне банке Србије на крају јула износиле су 30,5 млрд евра и обезбеђују висок степен отпорности на екстерне шокове.

Ризици за остварење ревидиране пројекције оцењују се као уравнотежени, уз нешто израженије негативне ризике који доминантно потичу из међународног окружења. Основни негативни ризик представља могућа даља ескалација сукоба на Блиском истоку, која би кроз додатни раст цена енергената и транспортних трошкова могла да појача инфлаторне притиске, погорша односе размене и додатно ослаби ионако успорену тражњу најважнијих спољнотрговинских партнера, пре свега еврозоне. Насупрот томе, бржа стабилизација прилика на енергетским тржиштима, снажнија инвестициона активност повезана са припремом изложбе „ЕКСПО 2027" и бржи опоравак спољне тражње могли би да допринесу и вишој стопи раста од пројектоване. 
Кретање основних макроекономских индикатора

	
	            2024
	2025
	2026

оригинална

процена

(буџет за 2026.)
	2026

актуелна

процена

	Стопа реалног раста БДП, %
	3,9
	2,0
	3,0
	3,3

	БДП у текућим тржишним ценама (у млрд. динара)
	9.748,3
	10.392,7
	11.085,1
	11.189,5

	Извори раста: процентне промене у сталним ценама
	
	
	
	

	Лична потрошња
	5,2
	3,1
	4,6
	4,4

	Државна потрошња
	4,0
	3,1
	2,9
	2,3

	Инвестиције у основна средства
	7,7
	0,8
	6,9
	4,6

	Извоз робе и услуга
	5,2
	5,6
	4,7
	4,2

	Увоз робе и услуга
	8,0
	8,0
	6,5
	5,1

	Доприноси расту БДП, п.п.
	
	
	
	

	Лична потрошња
	3,2
	1,9
	2,9
	2,8

	Државна потрошња
	0,7
	0,6
	0,5
	0,4

	Инвестиције у основна средства
	1,8
	0,2
	1,7
	1,2

	Нето извоз роба и услуга
	-1,9
	-1,6
	-1,6
	-1,0

	Промене у залихама
	0,1
	1,0
	-0,5
	0,0

	Раст БДВ по секторима и нето пореза, процентне промене у сталним ценама
	
	
	
	

	Пољопривреда
	-7,0
	-0,1
	3,1
	13,9

	Индустрија
	4,1
	1,1
	0,4
	1,1

	Грађевинарство
	4,0
	-5,5
	8,5
	5,7

	Услуге
	4,5
	2,7
	3,5
	3,0

	Нето порези
	4,4
	3,5
	3,5
	3,6

	Доприноси расту БДП, п.п.
	
	
	
	

	Пољопривреда
	-0,3
	0,0
	0,1
	0,5

	Индустрија
	0,8
	0,2
	0,1
	0,2

	Грађевинарство
	0,2
	-0,3
	0,4
	0,3

	Услуге
	2,6
	1,6
	2,0
	1,8

	Нето порези
	0,6
	0,5
	0,5
	0,5

	Кретање цена, %
	
	
	
	

	БДП дефлатор
	6,3
	4,5
	3,7
	4,2

	Потрошачке цене (годишњи просек)
	4,6
	3,8
	3,7
	3,4

	Кретања у спољном сектору (% БДП)
	
	
	
	

	Салдо текућег рачуна
	-4,5
	-4,9
	-6,0
	-4,5


3. Образложење прихода и примања буџета


Приходи и примања ревидираног буџета за 2026. годину утврђени су у следећим износима:

	Приходи и примања буџета Републике Србије за 2026. годину 

 
	Економска класификација
	 

	УКУПНИ ПРИХОДИ И ПРИМАЊА
	 
	2.527.150.000.000

	1. Порески приходи
	71
	2.108.300.000.000

	 1.1. Порез на доходак грађана
	7111
	154.500.000.000

	 1.2. Порез на добит правних лица
	7112
	299.000.000.000

	 1.3. Порез на додату вредност
	7141
	1.112.000.000.000

	 1.4. Акцизе
	717
	430.300.000.000

	     - Акцизе на деривате нафте
	 
	216.000.000.000

	     - Акцизе на дуванске прерађевине
	 
	159.000.000.000

	     - Остале акцизе
	 
	55.300.000.000

	1.5. Царине
	715
	95.500.000.000

	1.6. Остали порески приходи
	7145
	17.000.000.000

	2. Непорески приходи
	
	382.900.000.000

	   Редовни непорески приходи
	 
	296.400.000.000

	- Приходи од имовине
	741
	59.300.000.000

	- Таксе
	742
	26.500.000.000

	- Приходи од продаје добара и услуга
	742
	99.300.000.000

	- Новчане казне
	743
	16.200.000.000

	- Остали редовни непорески приходи
	714, 733, 745
	78.700.000.000

	- Примања од продаје нефинансијске имовине
	8
	16.400.000.000

	   Ванредни непорески приходи
	 
	86.500.000.000

	- Добит јавних агенција
	741
	2.500.000.000

	- Део добити јавних предузећа и дивиденде буџета
	741, 745
	73.000.000.000

	- Остали ванредни приходи
	745
	11.000.000.000

	3. Донације
	731, 732
	35.950.000.000




Буџет за 2026. годину планиран је опрезно, уз уважавање неизвесности у домаћем и међународном окружењу, чиме је обезбеђен простор за интервенције у случају неповољних кретања. Макроекономске пројекције предвиђале су умерено убрзање привредне активности, уз очекивање да ће раст расположивог дохотка, стабилно тржиште рада и постепена стабилизација инфлације подстаћи опоравак личне потрошње. На буџетски план значајно су утицале и мере усвојене крајем 2025. године: пензије су, у складу са законском формулом, усклађене за 12,2%, минимална зарада по радном часу повећана је укупно за 20,4%, а неопорезиви део зараде увећан је за исти проценат. Очекивало се да ће ове мере, уз раст зарада у јавном и приватном сектору, допринети јачању личне потрошње и пореских прихода од потрошње и рада, упркос смањењу пореског оптерећења зарада.

Досадашња кретања у 2026. години указују на ублажавање ризика у области приватне потрошње и наплате ПДВ, док кретање цена нафте и поремећаји на међународном енергетском тржишту и даље представљају значајан извор неизвесности. Наплата ПДВ, која је у претходној години била под утицајем повећаног опреза домаћинстава и одлагања потрошње, бележи повољнију динамику, што указује на постепено усклађивање потрошње са растом расположивог дохотка. Истовремено, кретања на енергетском плану, детаљније приказана у оквиру макроекономских кретања, имају двострук и супротан ефекат на приходну страну: нормализација производње деривата нафте након суспензије санкција према НИС делује стабилизујуће, док раст цена сирове нафте изазван сукобом на Блиском истоку, преко мера акцизне политике, представља најзначајнији појединачни извор ризика за приходе у наставку године.

Основни разлози за доношење ребаланса на приходној страни односе се, с једне стране, на усклађивање висине и структуре прихода са досадашњим остварењем, ревидираним макроекономским оквиром и новим проценама до краја године, а с друге стране, на потребу да се део додатно расположивих средстава усмери на програм подршке становништву. Најзначајније измене односе се на повољнију наплату пореза на добит правних лица и ПДВ, веће остварене и очекиване ванредне непореске приходе, као и нижу процену прихода од акциза на деривате нафте. Будући да ванредни непорески приходи немају трајни структурни карактер, при припреми ребаланса посебна пажња посвећена је њиховом усмеравању на временски ограничене и циљане мере, превасходно ка најугроженијим категоријама становништва. На тај начин повољније остварење прихода користи се за ублажавање притисака на животни стандард и подршку домаћој тражњи, без трајног повећања структурних обавеза буџета.

Најзначајније промене на приходној страни односе се на повољнију наплату пореза на добит и ПДВ, наплату ванредних непореских прихода и нижу процену прихода од акциза на деривате нафте. Након објављивања података о профитабилности привредних друштава и извршених уплата по коначном обрачуну пореза на добит, створена је поузданија основа за ревизију ове категорије прихода навише. Остварена наплата премашила је претходна очекивања, што указује на бољу профитабилност привреде у односу на претпоставке коришћене приликом израде оригиналног буџетског плана. Истовремено, боља наплата ПДВ-а у протеклом делу године и стабилизација потрошње створиле су основу за ревизију процене овог прихода навише. Овакво кретање у наплати више се не оцењује као краткорочно позитивно одступање, већ као стабилнији тренд у досадашњем делу године.


Поред бољег остварења појединих редовних пореских прихода, ревизија приходне стране обухвата и остварене, односно очекиване ванредне непореске приходе, који при изради првобитног буџета нису били планирани у истом обиму. Иако немају трајни структурни карактер, ови приходи у текућој години стварају додатни фискални простор. Због тога је при припреми ребаланса посебна пажња посвећена усмеравању ових средстава на временски ограничене и циљане мере. Са друге стране, ради ублажавања прекомерног раста малопродајних цена деривата нафте, држава је током досадашњег дела године смањивала акцизе на деривате за 5% до 25%, зависно од кретања цена нафте на међународном тржишту. Ове мере значајно су утицале на ревизију процењених прихода од акциза наниже. 

Ребалансом буџета Републике Србије за 2026. годину предвиђени су укупни буџетски приходи и примања у износу од 2.527,2 млрд динара, што је за 112,4 млрд динара, односно 4,7%, више у односу на износ предвиђен оригиналним буџетом. Ревизија се ослања на ревидирани макроекономски оквир, према којем је реални раст БДП у 2026. години процењен на 3,3% уместо 3,0%, при чему структура раста вођена личном потрошњом и растом зарада непосредно подржава наплату пореза на потрошњу и рад. Порески приходи планирани су у износу од 2.108,3 млрд динара, док су непорески приходи планирани у износу од 382,9 млрд динара. У структури укупних прихода порески приходи учествују са 83,4%, непорески приходи са 15,2%, а донације са 1,4%. Процена пореских прихода ревидирана је у складу са досадашњим остварењем и очекиваним кретањима до краја године, при чему су приходи од пореза на добит правних лица и ПДВ значајније кориговани навише, док су процене прихода од акциза на деривате нафте и царина кориговане наниже. Ревизија прихода од акциза и царина одражава ефекте мера акцизне политике, кретање увоза и неизвесности на међународном енергетском тржишту. У процену су укључена и повољнија кретања редовних и ванредних непореских прихода, као и њихова очекивана реализација до краја године. Оваква ревизија одражава повољније остварење појединих кључних приходних категорија, уз задржавање опрезног приступа услед и даље присутних спољних ризика.

	Приходи буџета
	Буџет 2026
	Ребаланс 2026
	Индекс ребаланс 2026 / буџет 2026 
	Структура прихода   буџет 2026, у %
	Структура прихода  ребаланс 2026, у %

	Укупно
	2.414,7
	2.527,2
	104,7
	100,0
	100,0

	 Порески приходи
	2.080,0
	2.108,3
	101,4
	86,1
	83,4

	  Порез на доходак грађана
	150,5
	154,5
	102,7
	6,2
	6,1

	  Порез на добит правних лица
	275,0
	299,0
	108,7
	11,4
	11,8

	  Порез на додату вредност
	1.084,0
	1.112,0
	102,6
	44,9
	44,0

	  Акцизе
	453,3
	430,3
	94,9
	18,8
	17,0

	     - Акцизе на деривате нафте
	244,0
	216,0
	88,5
	10,1
	8,5

	     - Акцизе на дуванске прерађевине
	154,0
	159,0
	103,2
	6,4
	6,3

	     - Остале акцизе
	55,3
	55,3
	100,0
	2,3
	2,2

	  Царине
	99,9
	95,5
	95,6
	4,1
	3,8

	  Остали порески приходи
	17,3
	17,0
	98,3
	0,7
	0,7

	 Непорески приходи
	303,3
	382,9
	126,2
	12,6
	15,2

	 Донације
	31,4
	36,0
	114,5
	1,3
	1,4


Приходи и примања у 2026. години, оригинални буџет и ребаланс (у млрд динара)

Најважнији фактори који су довели до измене у висини и структури буџетских прихода су:

· ревидирани макроекономски оквир за 2026. годину 

· остварење прихода на крају 2025. године (базни ефекат) и у периоду јануар–јул 2026. године;

· профитабилност привреде у 2025. години и уплате пореза на добит по коначном обрачуну;

· постепена стабилизација потрошње и боља наплата ПДВ;

· измене акцизне политике у области деривата нафте; 

· слабија динамика увоза од очекиване;

· измене у висини и структури редовних и ванредних непореских прихода.

Порез на доходак планиран је у износу од 154,5 млрд динара, што је за 4 млрд динара (2,7%) више у односу на оригинални буџетски износ. Порез на зараде пројектован је у износу од 87,6 млрд динара, а остали порези на доходак у износу од 66,9 млрд динара.  При изради оригиналне буџетске пројекције прихода од пореза на зараде узете су у обзир пројекције кретања просечних зарада и запослености, повећање минималне цене рада, као и процене ефеката повећања неопорезивог дела зараде. Исте претпоставке користе се и при пројекцији прихода од социјалних доприноса, који, иако нису део буџета Републике, чине највећи појединачни приход на нивоу сектора државе. Главни разлог ревизије навише јесте позитиван базни ефекат, односно боље остварење ове категорије прихода на крају 2025. године, уз стабилна кретања зарада и запослености у досадашњем делу 2026. године.

Други део укупних пореза на доходак чине остали облици, као што су порез на дивиденде, порез на приходе од камата, годишњи порез на доходак, порез на приходе од закупа непокретности и др. Приходи од дивиденди и осталих облика пореза на доходак генерално прате кретање опште економске активности и зарада из претходне године, али су и под значајним утицајем пословних одлука компанија у вези са политиком дивиденди и инвестиција. Процена прихода од ове групе пореза није мењана, јер се наплата у највећој мери креће у складу са очекивањима.

           Приходи од пореза на добит значајно су ревидирани у односу на оригиналну пројекцију, и то за 8,7%, односно за 24 млрд динара. При пројекцији ове пореске категорије постоји знатна неизвесност, јер коначни подаци о профитабилности нису познати у тренутку израде буџета за наредну годину. Висок износ пореза на добит остварен у претходном периоду довео је до повећања учешћа овог пореза у БДП изнад просечних вредности забележених у ранијем периоду. Водећи се принципом опрезности, првобитном пројекцијом било је предвиђено постепено смањење учешћа овог пореског облика у БДП, односно његово враћање на просечан ниво претходног периода. Након уплате пореза на добит по коначном обрачуну за 2025. годину, крајем јуна текуће године, ревидирана је и годишња процена овог пореза. Према објављеним подацима АПР-а, привредна друштва која су у 2025. години пословала позитивно остварила су укупан нето добитак од 1.389 млрд динара, што је за 11,5% више него у 2024. години. Раст профитабилности привреде непосредно се одразио на уплате по коначном обрачуну и висину аконтација у текућој години, што је определило ревизију годишње процене на 299,0 млрд динара.

           Процена прихода од ПДВ ревидирана је навише за 28,0 млрд динара, односно 2,6%, са 1.084,0 на 1.112,0 млрд динара. Првобитна пројекција постављена је опрезно, имајући у виду слабију наплату током 2025. године, када је раст приватне потрошње заостајао за растом расположивог дохотка услед повећаног опреза домаћинстава и одлагања потрошње. Кретања у досадашњем делу 2026. године указују на постепену стабилизацију потрошње: наплата домаћег ПДВ премашује очекивану динамику у довољно дугом периоду да се повољна кретања не могу оценити као краткорочно одступање, а њен раст надокнадио је и негативан ефекат слабијег увоза на приходе од увозног ПДВ. У истом правцу делује успоравање раста трансакционих депозита становништва, које указује да је задржавање дела дохотка изван текуће потрошње мање изражено него претходне године. Додатну подршку пројекцији пружа очекивани ефекат пакета мера подршке становништву, чија је реализација предвиђена у трећем кварталу и који би требало да подстакне потрошњу у завршном делу године. Ревизија ипак задржава опрезне претпоставке, имајући у виду и даље присутне неизвесности у окружењу.

Пројекција прихода од царина смањена је за 4,4 млрд динара у односу на износ планиран оригиналним буџетом. Корекција је извршена због слабије динамике увоза од очекиваног у досадашњем делу године, имајући у виду да приходи од царина непосредно зависе од обима, вредности и географске структуре увоза.

Пројекција прихода од акциза ревидирана је наниже за 23,0 млрд динара, са 453,3 на 430,3 млрд динара. Процена прихода од акциза на деривате нафте смањена је за 28,0 млрд динара, будући да је акцизна политика, након редовног усклађивања у складу са важећим регулаторним оквиром, током године коришћена као инструмент ублажавања прекомерног раста малопродајних цена деривата: износи акциза привремено су умањивани за 5% до 25%, у зависности од кретања цена сирове нафте на међународном тржишту. Имајући у виду неизвесност у погледу даљег кретања цена нафте и трајања ових мера, приходи по овом основу остају значајан извор ризика у наставку године. Насупрот томе, процена прихода од акциза на дуванске прерађевине повећана је за 5,0 млрд динара, на основу повољније наплате и базног ефекта са краја претходне године, док је пројекција прихода од осталих акцизних производа (електрична енергија, алкохол и кафа) задржана на првобитно планираном нивоу.


Пројекција осталих пореских прихода у 2026. години незнатно је смањена у односу на буџетску пројекцију. Ову групу чине порези на употребу, држање и ношење добара, који учествују са 0,7% у укупним приходима. У републичком буџету највећи део овог прихода чини порез на регистрацију возила и порези на употребу, држање и ношење оружја. 

Непорески приходи процењени су у износу од 382,9 млрд динара, укључујући сопствене приходе индиректних буџетских корисника, што је за 79,6 млрд динара више од износа предвиђеног оригиналним буџетом. Редовни непорески приходи процењени су на 296,4 млрд динара, а ревизија навише највећим делом потиче од раста прихода органа и организација. Редовне непореске приходе чине таксе, накнаде, новчане казне, приходи органа и организација и други приходи који се остварују релативно уједначеном динамиком током године, уз одређене сезонске варијације. Ванредни непорески приходи процењени су на 86,5 млрд динара, пре свега по основу уплата добити и дивиденди јавних предузећа које припадају буџету, као и дела добити Народне банке Србије, које нису биле обухваћене оригиналним буџетским планом.


Очекивани приход по основу донација износи 36 млрд динара и повећан је у односу на оригинални износ. Овај износ планиран је у складу са проценама буџетских корисника. 

III. ОБРАЗЛОЖЕЊЕ РАСХОДА И ИЗДАТАКА


Приликом израде ребаланса буџета, пошло се од важеће организационе, функционалне и програмске структуре, као и надлежности корисника према Закону о министарствима („Службени гласник РС”, бр. 128/20, 116/22 и 92/23-др. закон).

Одговорно вођење економске политике и добро стање у буџету омогућило је да се кроз овај ребаланс буџета створе услови за додатно финансирање социјалних давања,  инфраструктурних и капиталних пројеката, одржавање и унапређење путне инфраструктуре, трансфера за здравство, као и обезбеђивање недостајућих средстава по одређеним категоријама расхода како би се омогућило нормално функционисање корисника буџета Републике Србије.

 Такође, ребалансом буџета расходи корисника су кориговани на основу извршења за претходни период и процене средстава потребних до краја године.
	ОПИС
	Eкономскa класификацијa
	Износ у динарима

	УКУПНИ РАСХОДИ И ИЗДАЦИ
	
	2.923.150.000.000

	1.Текући расходи
	4
	2.261.044.954.000

	1.1. Расходи за запослене
	41
	669.937.283.000

	- Плате, додаци и накнаде запослених (зараде)
	411
	534.064.329.000

	- Социјални доприноси на терет послодавца
	412
	91.380.800.000

	- Остали расходи за запослене
	413 до 417
	44.492.154.000

	1.2. Коришћење услуга и роба
	42
	285.578.889.000

	1.3. Отплата камата и пратећи трошкови задуживања
	44
	197.423.901.000

	- Отплата домаћих камата
	441
	75.019.557.000

	- Отплата страних камата
	442
	101.529.000.000

	- Отплата камата по гаранцијама
	443
	5.963.000.000

	- Пратећи трошкови задуживања
	444
	14.912.344.000

	1.4. Субвенције
	45
	243.707.145.000

	- Субвенције у области науке 
	 
	3.791.556.000

	- Субвенције у области рударства и енергетике 
	 
	11.714.400.000

	- Субвенције у области заштите животне средине
	 
	4.389.458.000

	- Субвенције за ваздушни саобраћај
	 
	605.000.000

	- Субвенције у привреди
	 
	29.589.757.000

	- Субвенције у пољопривреди
	 
	118.743.441.000

	- Субвенције за железнички саобраћај
	 
	24.965.000.000

	- Субвенције за друмски саобраћај
	 
	41.207.500.000

	- Субвенције у области туризма
	 
	2.971.560.000

	- Субвенције у области културе
	 
	1.357.816.000

	- Остале субвенције
	 
	4.371.657.000

	1.5. Донације страним владама
	461
	274.000.000

	1.6. Дотације међународним организацијама
	462
	10.795.027.000

	1.7. Трансфери осталим нивоима власти
	463
	89.539.513.000

	- Ненаменски трансфери општинама и градовима
	463
	35.089.497.000

	- Остали трансфери
	463
	54.450.016.000

	1.8. Дотације организацијама за обавезно социјално осигурање
	464
	446.903.858.000

	- Републички фонд за пензијско и инвалидско осигурање
	
	319.759.000.000

	- Национална служба за запошљавање
	
	750.000.000

	- Републички фонд за здравствено осигурање
	
	89.800.000.000

	- Фонд за социјално осигурање војних осигураника
	
	325.000.000

	- Остале дотације
	
	36.269.858.000

	1.9. Остале дотације и трансфери
	465
	5.536.292.000

	1.10. Социјално осигурање и социјална заштита
	47
	233.734.443.000

	- Дечја заштита
	
	150.483.668.000

	- Борачко - инвалидска заштита
	
	27.450.051.000

	- Социјална заштита
	
	41.621.395.000

	- Транзициони фонд
	
	150.000.000

	- Ученички стандард
	
	1.048.431.000

	- Студентски стандард
	
	1.109.882.000

	- Стипендије за младе таленте
	
	1.089.140.000

	- Спортске стипендије, награде и признања
	
	2.608.471.000

	- Избегла и расељена лица
	
	180.213.000

	- Остала социјална заштита из буџета
	
	7.993.192.000

	1.11. Остали текући расходи
	43, 48 и 49
	77.614.603.000

	- Средства резерви
	499
	5.002.000.000

	- Остали текући расходи
	43 и 48
	72.612.603.000

	2. Издаци за нефинансијску имовину
	5
	623.411.514.000

	3. Издаци за отплату главнице (у циљу спровођења јавних политика)
	61
	23.700.000.000

	4. Издаци за набавку финансијске имовине (у циљу спровођења јавних политика)
	62
	14.993.532.000


Расходи и издаци буџета Републике Србије за 2026. годину

Укупни расходи и издаци износе 2.923,15 млрд динарa и ребалансом су ревидирани навише за 171,45 млрд динарa (6,23%), у односу на расходе и издатке планиране Законом о буџету Републике Србије за 2026. годину.
	ОПИС
	Буџет 2026
	Ребаланс 2026
	индекс
	Структура расхода Буџет 2026, у %
	Структура расхода Ребаланс 2026, у %

	УКУПНИ РАСХОДИ И ИЗДАЦИ
	2.751,70
	2.923,15
	106,23
	100,00%
	100,00%

	Текући расходи
	2.111,24
	2.261,04
	107,10
	76,72%
	77,35%

	Расходи за запослене 
	656,15
	669,94
	102,10
	23,85%
	22,92%

	Расходи за коришћење услуга и роба 
	271,54
	285,58
	105,17
	9,87%
	9,77%

	Отплата камата и пратећи трошкови задуживања
	212,19
	197,42
	93,04
	7,71%
	6,75%

	Субвенције
	214,46
	243,71
	113,64
	7,79%
	8,34%

	Донације страним владама
	0,00
	0,27
	27400,00
	0,00%
	0,01%

	Дотације међународним организацијама
	10,96
	10,80
	98,53
	0,40%
	0,37%

	Трансфери осталим нивоима власти
	83,12
	89,54
	107,73
	3,02%
	3,06%

	Дотације организацијама за обавезно социјално осигурање 
	395,19
	446,90
	113,08
	14,36%
	15,29%

	Остале дотације и трансфери
	3,60
	5,54
	153,77
	0,13%
	0,19%

	Социјално осигурање и социјална заштита
	212,21
	233,73
	110,14
	7,71%
	8,00%

	Остали текући расходи
	51,82
	77,61
	149,79
	1,88%
	2,66%

	Издаци за нефинансијску имовину
	603,28
	623,41
	103,34
	21,92%
	21,33%

	Издаци за отплату главнице (у циљу спровођења јавних политика)                                           
	23,70
	23,70
	100,00
	0,86%
	0,81%

	Издаци за набавку финансијске имовине  (у циљу спровођења јавних политика)                                           
	13,48
	14,99
	111,25
	0,49%
	0,51%


У структури укупних расхода и издатака текући расходи износе 2.261,04 млрд динарa или 77,35%, укупних расхода и издатака, издаци за нефинансијску имовину износе 623,41 млрд динарa или 21,33% укупних расхода и издатака. Остатак чине издаци за отплату главнице у циљу спровођења јавних политика у износу од 23,70 млрд динарa или 0,81% укупних расхода и издатака и издаци за набавку финансијске имовине у циљу спровођења јавних политика у износу од 14,99 млрд динарa или 0,51% укупних расхода и издатака.

Текући расходи планирани су у износу од 2.261,04 млрд динарa и већи су за 149,80 млрд динарa (7,10%) у односу на износ који је планиран буџетом за 2026. годину.
            Расходи за запослене планирани су у износу од 669,94 млрд динара и већи су за 13,79 млрд динара (2,10 %) у односу на износ планиран буџетом за 2026. годину. 
            У оквиру ове групе расхода планирана су средства за плате, додатке и накнаде запослених, социјалне доприносе на терет послодавца, накнаде у натури, социјална давања запосленима, накнаде трошкова за запослене, јубиларне награде и посланички додатак.              Наведени расходи највећим делом су повећани у износу од 13,79 млрд динара због исказивања расхода за запослене индиректних корисника буџета из других извора финансирања, као и због новог запошљавања код појединих буџетских корисника који су добили сагласност Комисије за давање сагласности за ново запошљавање и додатно радно ангажовање код корисника јавних средстава на одређено и неодређено време. 
           Расходи за коришћење услуга и роба планирани су у износу од 285,58 млрд динара и већи су за 14,04 млрд динара (5,17%) у односу на износ планиран буџетом за 2026. годину. 

У оквиру ове групе расхода планирана су средства за: сталне трошкове буџетских корисника (енергетске и комуналне услуге, услуге комуникација, трошкови осигурања, трошкове закупа и др.); услуге по уговору (реализација делатности образовања, спровођење судских поступака судова, спровођење тужилачких активности тужилаштава, обављање делатности установа социјалне заштите и подршка раду хранитеља, операције и функционисање Министарства одбране и Војске Србије, развој система ИТ и електронске управе, Cloud лиценцирање и подршка, модернизација пореске администрације, информациона подршка трезорском пословању, информатизација здравственог система у јединствени информациони систем, материјална подршка раду правосудних органа и др.); специјализоване услуге (подршка реализацији општег интереса у научној истраживачкој делатности, подршка раду универзитета, реализација делатности образовања, операције и функционисање Министарства одбране и Војске Србије, безбедност хране, ветеринарска и фитосанитарна политика, подршка раду установа културе у области савременог стваралаштва, ваздушни саобраћај, стручна и административна подршка у области привредног и регионалног развоја и др.); текуће поправке и одржавање (текуће поправке и одржавање у војсци и полицији, реализација делатности образовања, уређење водотока и заштита од штетног дејства вода и др.); материјал (набавка горива, намирница за припремање хране и униформи за војску и полицију, лекова за војно здравство, подршка образовању ученика и студената, набавка наставних средстава за ученике, полазнике и установе, обављање делатности установа социјалне заштите, подршка лицима лишених слободе, одржавање објеката и oпреме, набавка опреме и материјала, систем одбране од града и др.).



 Ова категорија расхода коригована је и на основу извршења за претходни период и процене средстава потребних до краја године. Додатна средства у износу од 14,04 млрд динара су највећим делом обезбеђена за подршку раду универзитета и високих школа; спровођење судских поступака и тужилачких активности; стручне и оперативне послове Генералног секретаријата Владе и организацију догађаја од значаја за Републику Србију; подршку функционисању дипломатско-конзуларних представништава; реализацију делатности основног и средњег образовања; формирање и одржавање обавезних резерви нафте, деривата нафте и природног гаса, управљање непокретностима и водовима. 

Отплата камата и пратећи трошкови задуживања планирани су у износу од  197,42 млрд динара и мањи су за 14,77 млрд динара (6.96%) у односу на износ планиран буџетом за 2026. годину. Средства су планирана за сервисирање домаћег и спољног дуга и плаћања по гаранцијама.
  Расходи за субвенције планирани су у износу од 243,71 млрд динара и већи су за 29,25 млрд динара (13,64%) у односу на износ планиран буџетом за 2026. годину. 
Субвенције су највећим делом планиране за: субвенције у пољопривреди (подршка реализацији мера у оквиру директних подстицаја у пољопривреди, подршка реализацији мера руралног развоја; ИПАРД; изградња пратеће инфраструктуре на водном земљишту, подршка за заштиту здравља животиња и др.); субвенције за различите видове саобраћаја (железнички, друмски и ваздушни саобраћај); субвенције у привреди (улагања од посебног значаја у привреди, подршка развоју предузетништва и др.); субвенције у области рударства и енергетике (консолидација пословања ЈП ПЕУ Ресавица, енергетски угрожени купац, реализација пројекта БеоГрид2025 и др.); субвенције у области заштите животне средине (подстицаји за поновну употребу и искоришћење отпада); субвенције у области културе (подршка филмској уметности и осталом аудиовизуелном стваралаштву и др.); субвенције у области науке (подршка раду Фонда за иновациону делатност и Фонда за науку и др.); субвенције у области туризма (подстицаји ради унапређења квалитета пружања услуга хотелског смештаја, изградња скијалишне инфраструктуре, подршка раду Туристичке организације Србије и др.); остале субвенције (подршка предузећима за професионалну рехабилитацију особа са инвалидитетом; подршка унапређењу квалитета живота српског и неалбанског становништва на територији АП Косово и Метохија, aдминистративну подршку управљању финансијским и фискалним системом и др.).
Код ове категорије расхода повећање у износу од 29,25 млрд динара односи се на област друмског транспорта, путева и безбедности саобраћаја, односно за одржавање и унапређење путне инфраструктуре; за пројекат изградње пратеће инфраструктуре на водном земљишту.

           Донације страним владама планиране су у износу од 0,27 млрд динара.
            Дотације међународним организацијама планиране су у износу од 10,80 млрд динара и мање су за 0,16 млрд динара (1,47%) у односу на износ планиран буџетом за 2026. годину.          Средства су планирана највећим делом за: ИПА подршку за учешће у програмима ЕУ; подршку интеграцији у европски образовни простор; административну подршку управљању финансијским и фискалним системом, чланство у међународним организацијама и међународне активности и сарадњу и др. 

            Трансфери осталим нивоима власти планирани су у износу од 89,54 млрд динара и већи су за 6,42 млрд динара (7,73%) у односу на износ планиран буџетом за 2026. годину. Средства на овој групи конта планирана су за наменске и ненаменске трансфере јединицама локалне самоуправе и трансфере Аутономној покрајини Војводини. 

У оквиру ове категорије расхода планиран је годишњи износ укупног ненаменског трансфера, који се распоређује јединицама локалне самоуправе. Остали трансфери (наменски) планирани су за: подршку функционисању установа и организација на територији АП Косово и Метохија као и за изградњу и реконструкцију стамбених објеката на територији АП Косово и Метохија, изградњу београдског метроа; пројекат развоја локалне инфраструктуре и институционалног јачања локалних самоуправа; реализацију четворочасовног припремног предшколског програма, подршку раду универзитетима, подршку развоју пословне инфраструктуре, улагања од посебног значаја; санацију и затварање несанитарних депонија и реализацију пројеката изградње система управљања отпадом и отпадним водама; спровођење мера за унапређење енергетске ефикасности, подстицаје за изградњу инфраструктуре и супраструктуре у туристичким дестинацијама; финансирање основне делатности јавних медијских сервиса - Радио-телевизија Војводине; подршку куповини сеоских кућа са окућницом и др.
             Ова категорија расхода коригована је на основу извршења за претходни период и процене средстава потребних до краја године. Повећање средстава у износу од 6,42 млрд динара односи се на трансфере за подршку функционисању и унапређењу локалних административних капацитета на територији АП Косово и Метохија, подршку локалној самоуправи, улагања од посебног значаја и Програм интегралног развоја Србије.
    Дотације организацијама за обавезно социјално осигурање планиранe су у износу од 446,90 млрд динара и веће су за 51,71 млрд динара (13,08%) у односу на износ планиран буџетом за 2026. годину. 
Средства се односе на дотације Националној служби за запошљавање, Републичком фонду за пензијско и инвалидско осигурање, Републичком фонду за здравствено осигурање, Фонду за социјално осигурање војних осигураника и остале дотације (пореске олакшице организацијама за обавезно социјално осигурање; изградњу, реконструкцију и опремање здравствених установа; инвестиционо улагање и инвестиционо-текуће одржавање просторија; медицинске и немедицинске опреме и др). 
Код ове категорије расхода повећање у износу од 51,71 млрд динара односи се на дотације Републичком фонду за пензијско и инвалидско осигурање за исплату недостајућих средстава за редовне пензије; за једнократне исплате финансијске подршке одређеним категоријама корисника права из пензијског и инвалидског осигурања; дотације организацијама обавезног социјалног осигурања за пореске олакшице; изградњу и опремање здравствених установа у државној својини чији је оснивач Република Србија; здравствену заштиту осигураних лица оболелих од ретких болести и накнаду зараде у случају привремене спречености за рад због болести или компликација у вези са одржавањем трудноће. 

Остале дотације и трансфери планирани су у износу од 5,54 млрд динара и већи су за 1,94 млрд динара (53,77%) у односу на износ планиран буџетом за 2026. годину.

Средства у оквиру ове категорије расхода највећим делом планирана су за: подршку за рад института и завода за јавно здравље; подршку раду института „Др Милан Јовановић Батут”; здравствену заштиту лица на издржавању казне затвора и пружање хитне медицинске помоћи особама непознатог пребивалишта и другим лицима која ово право не остварују на другачији начин; извршавање мера безбедности обавезног психијатријског лечења и чувања у здравственој установи, обавезног лечења алкохоличара зависника од дрога и др.

Планирано повећање средстава у износу од 1,94 млрд динара односи се на стручне и оперативне послове Генералног секретаријата Владе.
  
Накнаде за социјалну заштиту из буџета планиране су у износу од 233,73 млрд динара и веће су за 21,52 млрд динара (10,14%) у односу на износ планиран буџетом за 2026. годину. 

Највећи износ средстава планиран је за: права корисника из области заштите породице и деце; права корисника борачко-инвалидске заштите; подршку корисницима социјалне заштите; подршку раду хранитеља; исплату једнократне помоћи за одређене категорије социјално угрожених грађана; за исплату новчане накнаде родитељу неговатељу и неговатељу, побољшање ученичког и студентског стандарда; породично-правну заштиту грађана; национална признања за посебан допринос развоју и афирмацији спорта и осталу социјалну заштиту из буџета (спортске стипендије, подршку школовању и усавршавању младих талената, академијске награде, подршку реализацији општег интереса у научној истраживачкој делатности, обављање делатности установа социјалне заштите и др.).
           Код ове категорије расхода повећање у износу од 21,52 млрд динара односи се на исплату права у области социјалне заштите, односно за исплату права корисника из области заштите породице и деце, борачко - инвалидске заштите и социјалне заштите и подршку раду хранитеља; исплату једнократне помоћи за одређене категорије социјално угрожених грађана. 

Остали текући расходи планирани су у износу од 77,61 млрд динара и већи су за 25,79 млрд динара (49,79%) у односу на износ планиран буџетом за 2026. годину. 

Највећи износ средстава планиран је за: дотације невладиним организацијама (финансирање редовног рада политичких субјеката, финансирање гранских спортских савеза, материјалну подршку раду правосудних органа, подршку удружењима и локалним заједницама, програме Црвеног крста Србије, унапређење положаја националних мањина и др.); порезе, обавезне таксе, казне, пенале и камате; новчане казне и пенале по решењу судова (извршење судских поступака, заштита права у поступцима пред домаћим и страним судовима и др.); накнаду штете за повреде или штету нанету од стране државних органа (враћање одузете имовине и обештећење за одузету имовину, интервенцијска средства за потребе спровођења ИПА програма, функционисање МО и ВС; спровођење судских поступака) и др.


У оквиру ове категорије расхода која је повећана у износу од 25,79 млрд динара, највеће повећање односи се на пружање једнократне финансијске подршке одређеним категоријама становништва и једнократне новчане накнаде пунолетним грађанима. Такође, повећана су средства и за стручне и оперативне послове Генералног секретаријата Владе; заштиту права у поступцима пред  домаћим судовима; програме међународних и националних спортских такмичења; подршку раду Републичке дирекције за имовину Републике Србије и др. 
   Издаци за нефинансијску имовину планирани су у износу од 623,41 млрд динара и већи су за 20,13 млрд динара (3,34%) у односу на иницијални износ планиран буџетом за 2026. годину. 
    Значајнија средства у 2026. години обезбеђена су за: изградњу Националног фудбалског стадиона са пратећим садржајима; ЕКСПО 2027; тунел од Карађорђеве улице до Дунавске падине; линијску инфраструктуру; Војску Србије; брзу саобраћајницу Iб реда Нови Сад-Рума; Пројекат мађарско-српске железнице; реконструкцију железничке пруге Ниш-Димитровград; изградњу аутопута Е-761, деоница: Појате-Прељина; изградњу саобраћајнице Рума-Шабац-Лозница; изградњу аутопута, деоница: Београд- Зрењанин; Пројекат изградње комуналне (канализационе) инфраструктуре и инфраструктуре за одлагање комуналног чврстог отпада у Републици Србији; изградњу београдског метроа; изградњу северне обилазнице око Крагујевца; брзу саобраћајницу петља Пожаревац-Голубац; изградњу пруге између Земун поља и Националног стадиона; изградњу саобраћајница за потребе међународне специјализоване изложбе ЕКСПО 2027; модернизацију инфраструктуре основних школа; модернизацију инфраструктуре установа високог образовања; обнову и изградњу објеката јавне намене у области здравства; просвете и науке и др.
У оквиру ове категорије расхода, највеће повећање односи се на следеће пројекте: Функционисање МО и ВС; Пројектовање и изградња објеката у зонама Б и Е у циљу реализације Међународне специјализоване изложбе ЕКСПО 2027 са пратећим садржајима на територији градске општине Сурчин у Београду; Модернизација инфраструктуре установа високог образовања; Уређење водотока и заштита од штетног дејства вода; Изградња пруге између Земун поља и Националног стадиона. Поред наведеног, издаци су кориговани и на основу процене извршења до краја године. 

Издаци за отплату главнице (у циљу спровођења јавних политика) планирани су у износу од 23,70 млрд динара. Средства су планирана за плаћања по гаранцијама.

Издаци за набавку финансијске имовине (у циљу спровођења јавних политика) планирани су у износу од 14,99 млрд динара и већи су за 1,51 млрд динара (11,25%) у односу на износ планиран буџетом за 2026. годину. 

Највећи износ средстава планиран је за: функционисање МО и ВС; кредитну подршку предузећима у поступку приватизације; индивидуалну помоћ студентима; административна подршка управљању финансијским и фискалним системом; формирање и одржавање обавезних резерви нафте, деривата нафте и природног гаса; управљање минералним ресурсима; програм интегрисаног управљања чврстим отпадом у Србији и др.
           Увећање средстава у износу од 1,51 млрд динара се односи на средства за административну подршку управљању финансијским и фискалним системом; формирање и одржавање обавезних резерви нафте, деривата нафте и природног гаса и др.
IV. ПРЕГЛЕД ПРИХОДА И ПРИМАЊА, РАСХОДА И ИЗДАТАКА И РАЧУНА ФИНАНСИРАЊА ЗА ПЕРИОД 2024-2026

У наставку је дат преглед прихода и примања, расхода и издатака и  рачуна финансирања Републике, са подацима о извршењу за 2024. годину и 2025. годину, иницијалним износима за 2026. годину и планираним износима у ребалансу буџета за 2026. годину.

Извршење за 2025. годину припремљено је на основу Нацрта завршног рачуна буџета Републике Србије за 2025. годину. 
[image: image17.emf]Приходи буџета

Извршење 

2024

Извршење 

2025

Буџет 

2026

Извршење 

I-VI 2026

Ребаланс 

2026

Укупно 2.199,8 2.302,9 2.414,7 1.237,1 2.527,1

 Порески приходи 1.874,6 1.961,3 2.080,0 1.060,4 2.108,3

  Порез на доходак грађана 130,0 142,1 150,5 82,9 154,5

  Порез на добит правних лица 272,3 272,5 275,0 185,4 299,0

  Порез на додату вредност 951,8 998,2 1.084,0 534,5 1.112,0

  Акцизе 415,1 437,9 453,3 203,4 430,3

     - Акцизе на деривате нафте 224,5 231,3 244,0 94,7 216,0

     - Акцизе на дуванске прерађевине 140,9 156,1 154,0 80,3 159,0

     - Остале акцизе 49,7 50,5 55,3 28,4 55,3

  Царине 89,4 93,7 99,9 46,0 95,5

  Остали порески приходи 16,0 16,9 17,3 8,2 17,0

 Непорески приходи 304,0 326,2 303,3 167,0 382,9

 Донације 21,2 15,4 31,4 9,7 35,9


[image: image18.emf]Расходи и издаци буџета

Извршење 

2024

Извршење 

2025

Буџет 

2026

Извршење 

I-VI 2026

Ребаланс 

2026

Укупно 2410,2 2.571,9 2.751,7 1.288,7 2.923,1

Текући расходи 1784,3 1.935,7 2.111,2 1.027,5 2.261,0

  Расходи за запослене 495,7 598,2 656,1 329,9 669,9

  Расходи за коришћење услуга и роба 208,2 219,5 271,5 116,0 285,6

  Отплата камата и пратећи трошкови задужења 177,5 186,3 212,2 89,7 197,4

  Субвенције 211,7 228,7 214,5 114,8 243,7

  Донације страним владама 6,2 0,1 0,0 0,1 0,3

  Дотације међународним организацијама 10,1 11,7 11,0 6,6 10,8

  Трансфери осталим нивоима власти 119,2 85,3 83,1 36,9 89,5

  Дотације организацијама обавезног социјалног осигурања 319,4 352,8 395,2 197,4 446,9

  Остале дотације и трансфери 5,6 5,9 3,6 2,1 5,5

  Социјално осигурање и социјална заштита 188,1 207,4 212,2 110,0 233,8

  Остали текући расходи 42,7 39,8 51,8 24,0 77,6

Издаци за нефинансијску имовину 574,0 583,7 603,3 239,1 623,4

Издаци за отплату главнице (у циљу спровођења јавних 

политика) 27,9 23,2 23,7 10,6 23,7

Издаци за набавку финансијске имовине (у циљу спровођења 

јавних политика) 24,0 29,3 13,5 11,5 15,0


[image: image19.emf]Рачун финансирања

Извршење 

2024

Извршење 

2025

Буџет 

2026

Извршење 

I-VI 2026

Ребаланс 

2026

Нето финансирање                                                                                  -210,5 -269,0 -337,0 -51,6 -396,0

Примања од задуживања и примања од  продаје домаће 

финансијске имовине 625,9 585,1 1.182,0 602,0 1.130,0

Примања од задуживања                                                                                           586,9 560,0 1.172,0 595,3 1.120,0

Примања од продаје домаће финансијске имовине 39,0 25,1 10,0 6,7 10,0

Издаци за отплату главнице и набавку финансијске имовине  345,1 406,4 973,0 384,6 863,0

Издаци за отплату кредита 320,7 400,0 793,0 384,5 673,0

Издаци за набавку финансијске имовине 24,4 6,4 180,0 0,1 190,0


V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ


Предлаже се доношење овог закона по хитном поступку, у складу са чланом 167. Пословника Народне скупштине („Службени гласник РСˮ, број 20/12 - пречишћен текст), како би се избегле штетне последице на рад државних органа и организација за обавезно социјално осигурање, у циљу стварања неопходних материјалних и других услова за финансирање рада државних органа и организација на целој територији Републике Србије.
VI. РАЗЛОЗИ ЗА СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ” 


Предлаже се да овај закон ступи на снагу наредног дана од дана објављивања у „Службеном гласнику Републике Србије”. Разлози за раније ступање на снагу овог закона, у смислу члана 196. став 4. Устава Републике Србије, састоје се у потреби да се обезбеди несметано функционисање државних органа и организација. 

Нарочито оправдани разлози за раније ступање на снагу овог закона, садржани су у потреби да се омогући несметано извршавање расхода и издатака, и то посебно за финансирање плата, пензија и социјалних давања и др. 

